堰上行上周憲
作者：吳泳
朝代：宋

paragraphs: 堰上行，桃花灼灼春水生。
水纔一石泥數斗，彌漫滮池浸渠口。
樹以淇園竹，菑以漢堤石。
石填竹落知幾丁，駕作青霓千百尺。
一夫搴茭前，一夫荷鍤去。
旋燒香紙祭水庸，更酌村醪賽田祖。
鹿頭北，海眼西，綿洛一带填淤肥。
苧麻漚池禾稻長，雖有旱暵無凶饑。
今年狼頭窺井絡，羅堰九星幾缺角。
匪天十風五日雨，陸海將貧水維濁。
上帝憫下民，親遣蒼水使。
西門驂前白渠後，指畫田塍若鱗次。
新堰舉，舊堰修，野媼含笑谿童謳。
自言春種皆茁土，桔槹長閒卧畦圃。
明朝百役非所知，且樂豐年踏車舞。
燕泥新濕花雨斑，四牡趣嚮東郊還。
地平天成九功敘，今秋都築沙堤路。